CELEX: 32016D1940
Language: lt
Date: 1475712000000
Title: 2016 m. spalio 6 d. Komisijos įgyvendinimo sprendimas (ES) 2016/1940 dėl terminalo oro navigacijos paslaugų rinkos sąlygų nustatymo Jungtinėje Karalystėje pagal Įgyvendinimo reglamento (ES) Nr. 391/2013 3 straipsnį (pranešta dokumentu Nr. C(2016) 6336)

5.11.2016   
            
            
               LT
            
            
               Europos Sąjungos oficialusis leidinys
            
            
               L 299/59
            
         KOMISIJOS ĮGYVENDINIMO SPRENDIMAS (ES) 2016/1940
   2016 m. spalio 6 d.
   dėl terminalo oro navigacijos paslaugų rinkos sąlygų nustatymo Jungtinėje Karalystėje pagal Įgyvendinimo reglamento (ES) Nr. 391/2013 3 straipsnį
   
      
         (pranešta dokumentu Nr. C(2016) 6336)
      
   
   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentas) (1), ypač į jo 16 straipsnio 1 dalį,
   atsižvelgdama į 2013 m. gegužės 3 d. Komisijos įgyvendinimo reglamentą (ES) Nr. 391/2013, kuriuo nustatoma bendroji mokesčių už oro navigacijos paslaugas sistema (2), ypač į jo 3 straipsnio 4 dalį,
   kadangi:
   
               (1)
            
            
               Įgyvendinimo reglamentu (ES) Nr. 391/2013 nustatoma bendroji mokesčių už oro navigacijos paslaugas sistema. Pagal to reglamento 3 straipsnio 1 dalį valstybės narės gali nuspręsti, kad kai kurios arba visos jų terminalo oro navigacijos paslaugos yra teikiamos rinkos sąlygomis. Tokiu atveju to reglamento nuostatos taikomos, tačiau ta valstybė narė gali nuspręsti dėl tų paslaugų nesiimti jo 3 straipsnio 1 dalies a–d punktuose nurodytų priemonių;
            
         
               (2)
            
            
               2015 m. gegužės 6 d. Jungtinės Karalystės valdžios institucijos Komisiją informavo apie tos valstybės narės sprendimą, kad terminalo oro navigacijos paslaugos terminalo mokesčių B zonos oro uostuose yra teikiamos rinkos sąlygomis. Tos paslaugos teikiamos devyniuose Jungtinės Karalystės oro uostuose, būtent: Londono Hitrou, Londono Gatviko, Londono Stanstedo, Lutono, Londono Sičio, Birmingemo, Mančesterio, Glazgo ir Edinburgo oro uostuose;
            
         
               (3)
            
            
               Jungtinės Karalystės institucijos pateikė vertinimo pagal Įgyvendinimo reglamento (ES) Nr. 391/2013 I priede nustatytas sąlygas turinio ir rezultatų ataskaitą, kuria grindžiamas tas sprendimas. Komisijos prašymu 2015 m. spalio 2 d. tos institucijos pateikė papildomų įrodymų, įskaitant konkurso dokumentus. Komisija patikrino Jungtinės Karalystės institucijų pateiktą informaciją;
            
         
               (4)
            
            
               iš pateiktos informacijos matyti, kad atlikdamos vertinimą tos institucijos konsultavosi su oro erdvės naudotojų atstovais pagal Įgyvendinimo Reglamento (ES) Nr. 391/2013 3 straipsnio 2 dalį, taip pat su kitais suinteresuotaisiais subjektais, kaip antai oro uosto veiklos vykdytojais ir oro navigacijos paslaugų teikėjais;
            
         
               (5)
            
            
               be to, iš pateiktos informacijos matyti, kad atitinkamoje Jungtinės Karalystės terminalo oro navigacijos paslaugų rinkoje esama rinkos sąlygų. Visų pirma, vertinimo ataskaita rodo, kad Įgyvendinimo reglamento (ES) Nr. 391/2013 I priedo sąlygos tenkinamos. Tai galioja ir tiems terminalo mokesčių B zonos oro uostams, kuriuose konkurso procedūra dar neatlikta, tačiau ją numatoma atlikti ateityje, nes tam, kad egzistuotų rinkos sąlygos, nebūtina, kad tiriamuoju laikotarpiu tokia procedūra jau būtų įvykdyta;
            
         
               (6)
            
            
               todėl Komisija pritaria Jungtinės Karalystės institucijų vertinimui, kad terminalo oro navigacijos paslaugos oro uostuose terminalo mokesčių B zonoje yra teikiamos rinkos sąlygomis;
            
         
               (7)
            
            
               remiantis Įgyvendinimo Reglamento (ES) Nr. 391/2013 3 straipsnio 5 dalimi, šis sprendimas turėtų būti taikomas visu atitinkamu ataskaitiniu laikotarpiu, būtent antruoju ataskaitiniu laikotarpiu (2015–2019 m),
            
         PRIĖMĖ ŠĮ SPRENDIMĄ:
   1 straipsnis
   Komisija mano, kad terminalo oro navigacijos paslaugų teikimo Jungtinės Karalystės mokesčių B zonoje rinkos sąlygos nustatytos laikantis Įgyvendinimo reglamento (ES) Nr. 391/2013 I priedo reikalavimų.
   2 straipsnis
   Šis sprendimas taikomas iki 2019 m. gruodžio 31 d.
   3 straipsnis
   Šis sprendimas skirtas Jungtinei Didžiosios Britanijos ir Šiaurės Airijos Karalystei.
   
      Priimta Briuselyje 2016 m. spalio 6 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 96, 2004 3 31, p. 10.
   
      (2)  OL L 128, 2013 5 9, p. 31.